**DATBLYGU GWYDNWCH – CYMORTH I DEULUOEDD**

Ledled Cymru, ar hyn o bryd mae rhieni a gofalwyr yn gallu cael gafael ar amrywiaeth o wasanaethau teuluol a ddarperir gan bartneriaid ym maes llywodraeth leol, iechyd, addysg, gwasanaethau cymdeithasol a chyfiawnder cymdeithasol. Darperir cymorth ar bwyntiau gwahanol ym mywyd plentyn (cynenedigol i'r arddegau) ac mae'n amrywio o gymorth i rieni sydd â lefelau isel o angen, megis cymorth rhianta mewn grŵp strwythuredig anffurfiol a chymorth galw heibio anffurfiol; hyd at gymorth dwys wedi'i dargedu'n fwy.

Nododd y gwaith a gynhaliwyd ar ddarpariaeth mapio fel rhan o raglen System Integredig y Blynyddoedd Cynnar (EYIS) nad yw'r cymorth a ddarperir wedi'i gydgysylltu, nad yw ar gael yn gyffredinol ar sail angen ac nad yw'n cael ei gyflwyno fel pecyn cynhwysfawr i deuluoedd nad ydynt yn byw mewn ardal Dechrau'n Deg.

Er mwyn cefnogi'r gwaith o ddatblygu Pecyn Cymorth y blynyddoedd cynnar, mae arweinydd polisi Llywodraeth Cymru wedi archwilio'r ffordd yr eir i'r afael â chymorth i deuluoedd ym mhob ALl, drwy ymgysylltu â'r ymarferwyr sy'n ei ddarparu. Mae'r gwaith hwn wedi archwilio'r ffordd y gallwn gyrraedd mwy o deuluoedd y mae angen cymorth arnynt mewn modd amserol, drwy gysoni'n well â'r rhaglenni cymorth i deuluoedd sydd ar gael. Yn y pen draw, y nod yw sefydlu a oes ffactorau o ddull cymorth llwyddiannus sy'n canolbwyntio ar deuluoedd y gellir eu hadnabod yn hawdd, a sut gall y rhain wireddu ein gweledigaeth ar gyfer system y blynyddoedd cynnar.

Mae cymorth i deuluoedd mewn angen yn faes cymhleth am ei fod yn cael ei ddarparu drwy nifer o wasanaethau, megis; y Rhaglen Plant Iach Cymru a Dechrau'n Deg (wedi'i dargedu'n ddaearyddol), drwy dimau amlasiantaethol fel rhan o ddull Tîm o Amgylch y Teulu Dechrau'n Deg a Theuluoedd yn Gyntaf, drwy sefydliadau cymunedol, a gallai hefyd gael ei gomisiynu gan ALlau drwy asiantaethau megis Barnardo's, Gweithredu dros Blant ac ati. Felly, mae'r dull a ddefnyddir ar gyfer hyn yn wahanol ym mhob ALl ledled Cymru.

I ddechrau, ymchwiliodd yr arweinydd polisi i'r model Tîm o Amgylch y Teulu yr oedd pob ALl yn ei ddefnyddio. Yna ymwelodd yr arweinydd polisi ag amrywiaeth o ALlau a phrosiectau asiantaethau wedi'u comisiynu, i feithrin dealltwriaeth bellach o rai o'r dulliau cymorth i deuluoedd; y ffordd roedd teuluoedd yn cael gafael ar y cymorth, y ffordd y caiff anghenion teuluoedd eu hasesu a'r ffordd y pennir cymorth, yr amrywiaeth o rolau sy'n rhan o'r dull amlddisgyblaethol ac a oeddent yn teimlo bod cyd-leoli yn hanfodol o fewn hyn ac ati.

Dangosodd yr ymweliadau hyn fod ffactorau y gellir eu hadnabod o ddull llwyddiannus. Roedd y galw yn wahanol oherwydd amgylchiadau lleol, roedd y derminoleg yn wahanol ar adegau ac maent i gyd ar gamau gwahanol, ond yn y pen draw mae eu ‘gweledigaeth’ a'r hyn y maent yn ceisio ei gyflawni yr un peth - sef darparu'r cymorth cywir i deuluoedd, pan fydd ei angen arnynt, yn ddi-dor.

Profodd yr arweinydd polisi y canfyddiadau hyn ymhellach drwy wahodd cynrychiolwyr o Deuluoedd yn Gyntaf a Dechrau'n Deg i dri grŵp ffocws a gynhaliwyd yn y gogledd, y de a'r gorllewin.

Cytunodd y grwpiau ffocws fod cymorth i deuluoedd yn ddull amlasiantaethol o ddwyn gweithwyr proffesiynol ynghyd i ddarparu cymorth wedi'i deilwra i deuluoedd unigol pan fydd ei angen arnynt. Isod, ceir crynodeb o'r ffactorau pwysicaf ym mhob sesiwn:

* Drws Ffrynt Unigol (y cyfeirir ato hefyd fel pwynt cyswllt unigol) – er nad oedd un gan bob ALl, teimlwyd ym mhob sesiwn ei fod yn hanfodol; roedd y rhan fwyaf yn teimlo bod lle unigol i fynd, yn enwedig er mwyn i ymarferwyr wybod at bwy i gyfeirio pobl.
* Dim trothwyon ar gyfer cymorth – mae rhai Awdurdodau Lleol yn pennu trothwy ar gyfer cymorth i 2 broblem neu fwy ac nid yw eraill wedi pennu trothwy. Y consensws ym mhob grŵp oedd nad oes byth un broblem yn unig ac felly, mae ALlau yn troi teuluoedd i ffwrdd a gall eu problemau ymwreiddio a datblygu i fod yn llawer mwy cymhleth a drud i'w datrys. Teimlwyd yn gryf na ddylid pennu trothwy; er roedd cafeat ar hyn o ran wrth i deuluoedd symud ymhellach gyda phroblemau mwy cymhleth, yna gallai fod angen cymhwyso meini prawf/trothwy angen er mwyn cael y cymorth priodol, neu bennu blaenoriaeth angen.
* Pennu amserlen ar gyfer cymorth – Roedd y rhan fwyaf yn cytuno na ellir byth rhagweld beth fydd anghenion teulu na faint o broblemau a fydd yn cael eu datgelu a'u dyfnder, felly cwestiynwyd priodoli amserlen. Fodd bynnag, nododd un ALl fod pennu amserlen yn hanfodol i'r model roedd yn ei ddilyn ac yn helpu i sicrhau bod yr ymyriadau yn fwy penodol.
* Asesiad cyfannol sy'n canolbwyntio ar deuluoedd – roedd cytundeb unfrydol bod yn rhaid ymgymryd ag asesiad teuluol trylwyr ac y dylai ymarferydd â'r sgiliau priodol ymgymryd ag ef.
* Dealltwriaeth dda o wybodaeth leol/galw lleol ac ati a data/ymchwil/tystiolaeth ffurfiol – roedd pob grŵp yn teimlo bod y rhain yn mynd ‘law yn llaw’. Teimlwyd bod gwybodaeth leol yn ddefnyddiol iawn o ran dod i wybod beth yw anghenion/galwadau eu ‘sail cwsmeriaid’ ac unrhyw broblemau ‘cyffredin’ yn yr ardal, sy'n ei gwneud yn haws i ddiwallu anghenion sylfaenol teuluoedd (e.e. problemau dyled ac ati). Roedd mwy o ddata ffurfiol yn hanfodol ar gyfer cynllunio a chyfiawnhau penderfyniadau.
* Ffocws ar ddatblygu gwydnwch - roedd pob sesiwn yn teimlo bod datblygu gwydnwch yn hanfodol o ran rhoi sgiliau i deuluoedd ymdopi yn y dyfodol a galluogi ymarferwyr i dynnu'n ôl - sy'n bwysig o ran atal teuluoedd bwmerang. Roedd dadansoddiadau gwahanol o ymyrraeth gynnar - teimlwyd y byddai diffiniad a gydnabyddir yn ddefnyddiol, hyd yn oed ymhlith ymarferwyr.
* Cyd-leoli timau amlasiantaethol - roedd yr angen am gyd-leoli yn dibynnu ar gydberthnasau a seilwaith presennol. Lle roedd ALlau wedi cael trafferth gyda chydberthnasau yn hanesyddol, ystyriwyd bod hyn yn hollol hanfodol. Mae'n rhaid bod y lleoliadau hyn yn hygyrch i deuluoedd ar ffurf canolfannau cymunedol a chanolfannau galw heibio ac ati.
* Gwerthuso ac adborth ar y gwasanaeth - roedd cytundeb unfrydol bod hyn yn hanfodol ar gyfer dull llwyddiannus i alluogi gwelliannau ym mhob gwasanaeth. Adnoddau pellter a deithiwyd oedd y prif ddull a nodwyd.
* Datblygu a hyfforddi'r gweithlu - roedd pob grŵp yn cytuno bod cael gweithlu hyfedr yn hanfodol. Fodd bynnag, y farn oedd bod gweithwyr cymorth i deuluoedd yn cael eu hystyried yn israddol i weithwyr cymdeithasol. Maent yn teimlo bod gan weithwyr cymorth sgiliau a phrofiad nad ydynt yn cael eu gwerthfawrogi ac y dylid trefnu hyfforddiant achrededig ar eu cyfer a fyddai'n dileu unrhyw snobyddiaeth broffesiynol.

Codwyd rhai problemau/heriau yn y grwpiau ffocws hefyd – isod mae'r rhai y teimlwyd oedd bwysicaf:

* Dechrau/n Deg/Teuluoedd yn Gyntaf yn cydweithio/ategu ei gilydd – roedd hyn yn broblem fawr mewn rhai ardaloedd. Fodd bynnag, nodwyd y gellid integreiddio canllawiau LlC ar y polisïau hyn yn well ac y byddai astudiaethau achos ar ble mae hyn yn gweithio'n dda ac adnoddau/awgrymiadau ymarferol am sut y gellir cyflawni hyn yn cael eu croesawu.
* Ymgysylltu ag Iechyd - Roedd rhai o'r farn y byddai'r gwaith braenaru yn helpu, ac roedd un enghraifft o fraenaru yn benodol yn tynnu sylw at y ffaith bod hyn wedi bod yn hwylusydd i feithrin y cydberthnasau hyn yn bendant.
* Diffyg ymwybyddiaeth gan deuluoedd o ran pa gymorth oedd ar gael a'r ffordd o gael gafael arno. Roedd llawer o ALlau yn teimlo bod Drws Ffrynt Unigol/Pwynt Cyswllt Unigol yn lliniaru'r broblem hon.
* Gallai'r iaith a ddefnyddir yn y sector fod yn ddryslyd – yn enwedig o ran ymyrraeth gynnar a beth mae hyn wir yn ei olygu, a hefyd o ran y blynyddoedd cynnar ac i gylch gwaith pwy y mae'r blynyddoedd cynnar yn perthyn ac ati, ei fod yn bolisi trawsbynciol iawn ond ar hyn o bryd nid yw llawer o adrannau yn ei ystyried yn rhan o'u ‘cylch gwaith’.
* Nodwyd bod achosion lle mae cymorth i deuluoedd/y Tîm o amgylch y Teulu yn syrthio o dan y Gwasanaethau Cymdeithasol o fewn ALlau yn broblem, am eu bod yn atal teuluoedd rhag ymgysylltu ag ymyriadau oherwydd y stigma a'r ffaith eu bod yn ystyried bod ymyriadau yn golygu eu bod wedi gwneud rhywbeth yn anghywir.

Mae'r tîm Teuluoedd yn Gyntaf a Dechrau'n Deg bellach yn ystyried y crynodeb ac yn penderfynu ar y camau nesaf.